**Πρόσκληση για Διαβούλευση του**

**«ΚΑΝΟΝΙΣΜΟΥ ΛΕΙΤΟΥΡΓΙΑΣ ΣΥΜΒΟΥΛΙΟΥ ΝΕΟΛΑΙΑΣ**

**ΔΗΜΟΥ ΕΛΛΗΝΙΚΟΥ – ΑΡΓΥΡΟΥΠΟΛΗΣ»**

Σας ενημερώνουμε ότι στον πίνακα ανακοινώσεων του Δημοτικού Καταστήματος του Δήμου Ελληνικού – Αργυρούπολης, επί της οδού Λ.Κύπρου 68 καθώς και στην ιστοσελίδα του Δήμου <https://www.elliniko-argyroupoli.gr>, αναρτάται το παρακάτω κείμενο – σχέδιο του «**Κανονισμού Λειτουργίας Συμβουλίου Νεολαίας Δήμου Ελληνικού - Αργυρούπολης**» του Δήμου Ελληνικού – Αργυρούπολης, σε δημόσια διαβούλευση που θα ισχύσει έως τις 28 Ιουλίου 2025.

Οι ενδιαφερόμενοι μπορούν να στείλουν τις απόψεις τους με e-mail στην διεύθυνση ds@elliniko-argyroupoli.gr μέχρι την Δευτέρα 28 Ιουλίου 2025 στις 12:00.

*Σχέδιο*

**ΚΑΝΟΝΙΣΜΟΣ ΛΕΙΤΟΥΡΓΙΑΣ**

**ΣΥΜΒΟΥΛΙΟΥ ΝΕΟΛΑΙΑΣ ΔΗΜΟΥ ΕΛΛΗΝΙΚΟΥ ΑΡΓΥΡΟΥΠΟΛΗΣ**

Στον Δήμο Ελληνικού-Αργυρούπολης συστήνεται Συμβούλιο Νεολαίας το οποίο θα λειτουργεί σύμφωνα με τον παρόντα κανονισμό :

**Άρθρο 1**

Ορισμός

Το Συμβούλιο Νεολαίας είναι η εθελοντική πιλοτική πρωτοβουλία ενσωμάτωσης των νεανίδων και νέων στις διαδικασίες λήψης αποφάσεων σε τοπικό επίπεδο, που λειτουργεί βάσει του παρόντος κανονισμού. Υπάγεται στο Τμήμα Παιδείας Δια Βίου Μάθησης και Νέας Γενιάς και υπό την σχετικό/η Αντιδήμαρχο. (ΟΕΥ ΦΕΚ 5968/Β/29-10-24 / ΑΡΘΡΟ 16). Αποτελεί συμβουλευτικό όργανο του Δήμου, με σκοπό την καταγραφή και κατάθεση προτάσεων για ζητήματα που αφορούν τις νεανικές κοινότητες του Δήμου, την προώθηση της ενεργού συμμετοχής των νέων στη διαμόρφωση τοπικών πολιτικών και την ενίσχυση του διαλόγου μεταξύ των νέων και των θεσμικών οργάνων.

**Άρθρο 2**

Στόχος

Στόχος του Συμβουλίου Νεολαίας είναι η κινητοποίηση των νέων μέσα στο πλαίσιο των κοινωνικών, πολιτισμικών δραστηριοτήτων της περιοχής τους, η ενδυνάμωση της φωνής κάθε νέας και νέου μέσω της προώθησης των ιδεών που ανταποκρίνονται στις ανάγκες και τους προβληματισμούς της γενιάς του και η ενεργότερη συμμετοχή τους στη δημόσια ζωή. Είναι η μεταφορά των προτάσεών τους από την κοινωνική βάση και προς την Δημοτική Αρχή της περιοχής τους .

Στα πλαίσια αυτά το Συμβούλιο Νεολαίας αναλαμβάνει

1. Προωθεί δράσεις και πρωτοβουλίες για :
2. Εκπαιδευτικά προγράμματα Σεμινάρια , εργαστήρια και διαλέξεις που καλύπτουν θέματα όπως η επαγγελματική καθοδήγηση, οι νέες τεχνολογίες ή η προσωπική ανάπτυξη.
3. Κοινωνικές δραστηριότητες Εκδηλώσεις όπως πολιτιστικά φεστιβάλ, συναυλίες, θεατρικές παραστάσεις ή αθλητικές διοργανώσεις΄
4. Εθελοντικές δράσεις στο πεδίο της έρευνας, μελέτης και προβολής των κοινωνικών, οικονομικών, πνευματικών περιβαλλοντικών και γενικότερων προβλημάτων της περιοχής και των κατοίκων, καθώς και θεμάτων που αφορούν άμεσα ή έμμεσα την ποιότητα ζωής.
5. Συμμετοχή σε ευρωπαϊκά προγράμματα για τη νεολαία.
6. Συνεργασία και ανάπτυξη σχέσεων με άλλους δημόσιους ή ιδιωτικούς φορείς με παρόμοιους σκοπούς και στόχους όπως Συμβούλια άλλων Δήμων , εθελοντικές οργανώσεις, κλπ.

**Άρθρο 3**

**Μέλη του Συμβουλίου Νεολαίας**

1. Το Συμβούλιο Νεολαίας αποτελείται από Νέους πολίτες που θέλουν να συνεισφέρουν εθελοντικά στην εκπλήρωση των στόχων του σύμφωνα με το Άρθρο 2 καθώς και την ανάληψη καθηκόντων και αρμοδιοτήτων λειτουργίας του συμβουλίου, όπως ορίζονται αυτά στο καταστατικό, ηλικίας από δεκαπέντε (17) έως και εικοσιεννέα (29) χρονών. Δύναται να είναι Δημότες Ελληνικού-Αργυρούπολης ή/και μόνιμοι κάτοικοι Δήμου Ελληνικού-Αργυρούπολης . Ενθαρρύνεται η συμμετοχή νέων με διαφορετικά ενδιαφέροντα σε μια βάση καθαρά εθελοντική.
2. Όλα τα μέλη υποχρεούνται για την εγγραφή τους να υποβάλλουν αίτηση και να προσκομίσουν υπεύθυνη δήλωση με θεωρημένο το γνήσιο της υπογραφής, στην οποία θα δηλώνουν ότι «Έλαβα γνώση για τους σκοπούς της λειτουργίας του Συμβουλίου Νεολαίας καθώς και συναίνεση για την επεξεργασίας με ηλεκτρονικά ή μη μέσα, των δεδομένων προσωπικού χαρακτήρα που τους αφορούν, την κατηγορία δεδομένων που υπόκειται σε επεξεργασία, τους διενεργούντες την επεξεργασία, καθώς και τους αποδέκτες των δεδομένων για τη διεκπεραίωση των υποθέσεών τους στο Συμβούλιο Νεολαίας του Δήμου Ελληνικού-Αργυρούπολης».
3. Τα μέλη του Συμβουλίου Νεολαίας δύνανται να αποχωρήσουν με την υποβολή έγγραφης παραίτησης που απευθύνεται στο Διοικητικό Συμβούλιο.
4. Μέλος δεν μπορεί να εγγραφεί στο Συμβούλιο Νέων όποιος έχει στερηθεί των πολιτικών του δικαιωμάτων λόγω αμετάκλητης ποινικής καταδίκης, συμπεριλαμβανομένων αδικημάτων όπως εσχάτη προδοσία, ανθρωποκτονία από πρόθεση, κατασκοπεία, κλοπή, ληστεία, υπεξαίρεση, δόλια χρεοκοπία, δωροδοκία, δωροληψία, βιασμός, παραχάραξη, πλαστογραφία, απιστία, απάτη και εκβιασμός.
5. Αποτελεί λόγο αποκλεισμού της εγγραφής ή διαγραφής από το Συμβούλιο Νέων η συμμετοχή σε οργανώσεις ή δραστηριότητες που αντίκεινται στους σκοπούς ή τις αρχές του Συμβουλίου Νέων. Μέλη που εκμεταλλεύονται αθέμιτα την ιδιότητά τους για πολιτικό, οικονομικό ή άλλο ιδιαίτερο όφελος μπορούν να διαγραφούν από το Συμβούλιο Νέων με απόφαση του Δ.Σ
6. Παραιτηθέντα μέλη μπορούν να επανεγγραφούν, εφόσον ακολουθήσουν τη διαδικασία που προβλέπεται στο καταστατικό για τα νέα μέλη.

**Άρθρο 4**

**Όργανα του Συμβουλίου Νεολαίας & Αρμοδιότητες αυτών**

* **Η γενική Συνέλευση των μελών** η οποία αποφασίζει την ανανέωση της λειτουργίας του και στην συνέχεια αυτή εγκρίνεται από το Δημοτικό Συμβούλιο του οικείου Δήμου.
* **Το επταμελές Δ.Σ.** η ίδρυση του οποιου βοηθά στην οργάνωση και λειτουργία του. Σχετ. (ν 3443/2006 για την αναλογία του πληθυσμού) που προκύπτει μετά από αρχαιρεσίες που προκηρύσσει , οργανώνει και επιβλέπει με ευθύνη του ο οικείος Δήμος από τις οποίες προκύπτουν τα μέλη του Προεδρείου τα οποία καταλαμβάνουν τις θέσεις τους έπειτα από διαδικασία εσωτερικών αρχαιρεσιών κατά την πρώτη συνεδρίαση του συμβουλίου. Αναλυτικότερα:
1. Αμέσως μετά την εκλογή του το Δ.Σ. , συνέρχεται με ευθύνη του πρώτου σε ψήφους συμβούλου και συγκροτείται σε Σώμα, με μυστική ψηφοφορία εκλέγει τον Πρόεδρο, τον Αντιπρόεδρο, τον Γραμματέα.
2. Αρμοδιότητες Προέδρου : Ο Πρόεδρος του Δημοτικού Συμβουλίου Νέων, , έχει τις εξής αρμοδιότητες: Συγκαλεί το Δημοτικό Συμβούλιο Νέων σε συνεδρίαση έπειτα από πρόσκληση. Φροντίζει ώστε πριν από τη συνεδρίαση, να υπάρχει κατάλληλη ενημέρωση των Δημοτικών Συμβούλων Νέων και των προσκεκλημένων για τα υπό συζήτηση θέματα. Προεδρεύει των συνεδριάσεων του Δημοτικού Συμβουλίου, κηρύσσει την έναρξη και λήξη της συνεδρίασης, διευθύνει τη συζήτηση και λαμβάνει τα απαραίτητα μέτρα για την τήρηση της τάξης και την ομαλή διεξαγωγή της συνεδρίασης. Δύναται να απευθύνει πρόσκληση σε τρίτους, προκειμένου να πληροφορήσουν το Δημοτικό Συμβούλιο σχετικά με τα θέματα που συζητούνται. Εισηγείται την προσθήκη και διαγραφή μελών. Εκπροσωπεί τον θεσμό σε επίσημους φορείς, εκτός και αν αποφασιστεί από την συνέλευση άλλος εκπρόσωπος. Υπογράφει κάθε επίσημο έγγραφο του Συμβουλίου. Προστατεύει τα πάγια στοιχεία και γενικότερα τον χώρο όπου εδράζεται Συμβούλιο Νεολαίας. Αντικαθίσταται από τον Αντιπρόεδρο στα καθήκοντά του.
3. Ο Γραμματέας του Συμβουλίου Νέων, με τον αναπληρωτή του , Διεκπεραιώνει την αλληλογραφία του Δ.Σ. του Συμβουλίου, συντάσσει τα Πρακτικά Προεδρείου και των Συνελεύσεων, συντάσσει τα πρακτικά των συνεδριάσεων του Διοικητικού Συμβουλίου αναλαμβάνει την προετοιμασία των συνεδριάσεων (συγγραφή ημερήσιας διάταξης, πρόσκληση μελών για συνεδρίαση , ενημέρωση μελών, τήρηση παρουσιολόγιου), τηρεί αρχείο ψηφιακών και έντυπων εγγράφων, και υπογράφει μαζί με τον Πρόεδρο κάθε επίσημο έγγραφο του συμβουλίου. Τα πρακτικά κοινοποιούνται στον αρμόδιο/α Αντιδήμαρχο Νεολαίας.
* **Οι επιτροπές εργασίας** που συγκροτούνται για διάφορα θέματα. Πχ. Περιβάλλον, Παιδεία, Πολιτισμός Νεανική Επιχειρηματικότητα. Οι επιτροπές δύναται να είναι είτε τριμελής είτε πενταμελής με απόφαση του Συμβουλίου Νεολαίας με απλή πλειοψηφία , καθορίζεται δε συγκεκριμένος στόχος που πρέπει να επιτευχθεί σε ορισμένο χρονοδιάγραμμα.

***Όλη η ανωτέρω διαδικασία τελεί υπό την εποπτεία του εκάστοτε Αντιδημάρχου Νεολαίας***

**Άρθρο 5**

**Εκλογική Διαδικασία Θητεία**

1. Η θητεία του Διοικητικού Συμβουλίου Νεολαίας είναι διετής και δύνεται η δυνατότητα επανεκλογής για μια ακόμη θητεία δηλ έως 4 χρόνια.
2. Η συγκρότηση του Σώματος του Δημοτικού Συμβουλίου Νέων θα πραγματοποιείται σύμφωνα με τη παρακάτω διαδικασία, σε διετή βάση και μέσα στο πρώτο δεκαπενθήμερο του Οκτωβρίου στη λήξη του δεύτερου έτους.
3. Υποβολή και καταγραφή υποψηφιοτήτων: Προκειμένου να καθίσταται δυνατή η έγκαιρη ενημέρωση των μελών του Συμβουλίου, οι υποψηφιότητες για εκλογή στο Διοικητικό Συμβούλιο υποβάλλονται εγγράφως στην Εφορευτική Επιτροπή και το Προεδρείο του απερχόμενου Συμβουλίου το αργότερο τριάντα (30) ημέρες πριν από την ημερομηνία διεξαγωγής της αντίστοιχης ετήσιας τακτικής Γενικής Συνέλευσης.
4. Οι υποψηφιότητες καταγράφονται κατ’ αλφαβητική σειρά σε ενιαίο ψηφοδέλτιο, από τον οποίο κάθε τακτικό μέλος του Συμβουλίου επιλέγει με σταυρό τους υποψηφίους της προτίμησής του. Κατά τη ψηφοφορία κάθε τακτικό μέλος του Συμβουλίου έχει δικαίωμα τόσων σταυρών, κατ’ ανώτατο όριο, όσες και οι θέσεις στο Δ.Σ. , ήτοι επτά (7). Εκλέγονται τα μέλη που συγκεντρώνουν τον μεγαλύτερο αριθμό ψήφων.
5. Σε περίπτωση ισοψηφίας γίνεται κλήρωση μεταξύ των ισοψηφησάντων υποψηφίων. Τα αναπληρωματικά μέλη συμμετέχουν στο συμβούλιο χωρίς δικαίωμα ψήφου.
6. Η Εφορευτική Επιτροπή αναλαμβάνει τον εποπτικό έλεγχο της εκλογικής διαδικασίας. Οι αρχαιρεσίες εκλογών διεξάγονται με τη μέριμνα της τριμελούς Εφορευτικής Επιτροπής, η οποία εκλέγεται από τα παρόντα μέλη της τακτικής Γενικής Συνέλευσης και της οποίας η προεδρία ασκείται από τον εκλεγμένο Προέδρο από τα μέλη, της Πρόεδρο . Τα αποτελέσματα ανακηρύσσονται εντός δύο ημερών από την Εφορευτική Επιτροπή καταγράφονται και συνυπογράφονται από τα μέλη της Επιτροπής.
7. Η ψηφοφορία είναι μυστική και πραγματοποιείται δια φυσικής κάλπης. Το εκλογικό σύστημα ορίζεται ως πλειοψηφικό (50+1).
8. Για όλα αυτά συντάσσεται πρακτικό, το οποίο και υπογράφουν τα μέλη της Εφορευτικής Επιτροπής.
9. Η όλη διαδικασία τελεί υπό την εποπτεία του/της Αντιδημάρχου Νεολαίας και συνεπικουρείται από το αρμόδιο Τμήμα.

**Άρθρο 6**

 **Έδρα- Λειτουργία**

Ως έδρα του Συμβουλίου Νεολαίας του Δήμου Ελληνικού – Αργυρούπολης , ορίζεται το Τμήμα Παιδείας Δια Βίου Μάθησης και Νέας Γενιάς , το οποίο στεγάζεται στο Δημαρχείο του Δήμου, στην οδό Κύπρου 68, ισόγειο , είσοδος από οδό Ρεθύμνης. Η έδρα μπορεί να μεταβάλλεται εντός του Δήμου με απόφαση της Δημοτικού Συμβουλίου.

Από τον Δήμο πρέπει να παρέχεται η υλικοτεχνική υποδομή λειτουργίας του Γραφείου του Συμβουλίου Νεολαίας δηλ. Η/Υ , εκτυπωτής και περιφερειακά καθώς και αναλώσιμα. Ο Δήμος θα διενεργεί κάθε απαραίτητη διαδικασία (ΟΕΥ ΦΕΚ 5968/Β/29-10-24 / ΑΡΘΡΟ 16) που θα αφορά στην υλοποίηση των δράσεων , προγραμμάτων, δραστηριοτήτων, εκδηλώσεων συμπεριλαμβανομένου του οικονομικού κόστους αυτών.

Ως χώρος για τις συνεδριάσεις του Συμβουλίου Νεολαίας , Συνελεύσεις και Διοικητικό Συμβούλιο, ορίζεται η αίθουσα του Δημοτικού Συμβουλίου κατόπιν συντονισμού με την Γραμματεία των πολιτικών οργάνων, Δνση Διοίκησης.

**Άρθρο 7**

**Συνεδριάσεις Διοικητικού Συμβουλίου**

1. Το Συμβούλιο συνεδριάζει μια φορά τον μήνα ενώ μπορεί να συγκληθεί έκτακτη συνεδρίαση από τον ΄Πρόεδρο μετά από αίτημα του 1/3 των μελών. Τηρούνται από τον Γραμματέα πρακτικά τα οποία αποστέλλονται στην Δημοτική Αρχή για ενημέρωση.
2. Τα μέλη συμμετέχουν ενεργά στις συνεδριάσεις και τις δράσεις . Μέλος που απουσιάζει χωρίς δικαιολογία για 3 συνεχείς συνεδριάσεις αντικαθίσταται από το πρώτο αναπληρωματικό μέλος κατόπιν απόφασης του Δ.Σ.
3. Τα μέλη συνεργάζονται αρμονικά βάσει των αρχών του διαλόγου , της ισότητας και της συνεργασίας και επιδιώκουν την επίτευξη των στόχων του Συμβουλίου.
4. Στις συνεδριάσεις του Δ.Σ. του Συμβουλίου Νεολαίας του Δήμου παρίσταται υποχρεωτικά η /ο Αντιδήμαρχος Νεολαίας ή λόγω κωλύμματος ο . αναπληρωτής αυτού.

**Άρθρο 8**

**Πρωτοβουλίες- Δράσεις του Συμβουλίου Νεολαίας – Σχέση με τον Δήμο**

1. Το Συμβούλιο Νεολαίας αναλαμβάνει πρωτοβουλία και δράση σε συνεργασία με τον Δήμο και τις υπηρεσίες του, την Αντιδημαρχεία Νεολαίας και το αρμόδιο Τμήμα για την ενεργό συμμετοχή των νέων στη τοπική κοινωνία, τη διαμόρφωση της τοπικής στρατηγικής στον τομέα της νεολαίας και την ανάδειξη ζητημάτων που απασχολούν τους νέους και τις νέες, την εξυπηρέτηση της τοπικής στρατηγικής και των προτεραιοτήτων του Δήμου για τη νεολαία, καθώς και γενικότερων θεμάτων νεολαίας σύμφωνα με τους επιμέρους στόχους και αρμοδιότητες, και τέλος την ανάπτυξη σχέσεων συνεργασίας με αντίστοιχα Συμβούλια Νέων σε Εθνικό και Ευρωπαϊκό επίπεδο. Υποστήριξη εκδηλώσεων, προβολών, εκθέσεων, ομιλιών, ημερίδων με κοινωνικό αντίκτυπο. Ενίσχυση της κατανόησης, της συνεργασίας και της επικοινωνίας μεταξύ των μελών του συμβουλίου νέων και της τοπικής κοινωνίας.
2. Υποβάλλει εισηγήσεις στη Δημοτική αρχή για όλα τα παραπάνω θέματα και προβάλλει το έργο του μέσα από το αρμόδιο τμήμα του δήμου.
3. Θα δημιουργηθεί από τον Δήμο σήμα-λογότυπο για το συμβούλιο νεολαίας και ειδικός χώρος στην ιστοσελίδα του δήμου για την πρόσκληση των νέων για συμμετοχή στο συμβούλιο και προβολή των δράσεων , προγραμμάτων , εκδηλώσεων του.

**Άρθρο 9**

**Τήρηση Κανονισμού Λειτουργίας Δημοτικού Συμβουλίου Νεολαίας**

Αρμόδιοι για τη τήρηση του κανονισμού Λειτουργίας είναι το Προεδρείο του Συμβουλίου Νεολαίας και ο/η Αντιδήμαρχος/η Νεολαίας ως έχων την εποπτεία του.

**Άρθρο 10**

**Ισχύς του κανονισμού**

Ο παρόν κανονισμός μπορεί να τροποποιηθεί μετά από πρόταση των μελών του Συμβουλίου Νεολαίας και την σύμφωνη γνώμη της Δημοτικής Αρχής ή μετά από πρόταση της Δημοτικής Αρχής δεδομένου ότι είναι πιλοτικός ο χαρακτήρας της έναρξης και λειτουργίας του Συμβουλίου Νεολαίας.